
Comisia pentru drepturile omului, culte 

şi problemele minorităţilor naţionale 



Domnului deputat Emil Popescu,



preşedintele Comisiei juridice, de disciplină şi imunităţi

AVIZ

asupra propunerii legislativ privitoare la reglementarea situaţiei imobilelor cu destinaţie comercială



În conformitate cu prevederile art. 86 din Regulamentul Camerei Deputaţilor, cu adresa nr. 82 din 27 mai 1997 Comisia pentru drepturile omului, culte şi problemele minorităţilor naţionale a fost sesizată cu dezbaterea şi avizarea propunerii legislativ privitoare la reglementarea situaţiei imobilelor cu destinaţie comercială.



Luând în dezbatere propunerea legislativă, în şedinţa sa din data de 17 septembrie 1997, comisia a hotărât să dea aviz favorabil ideii de soluţionare a problemei ce face obiectul iniţiativei legislative a domnilor deputaţi Radu Ghidău şi Mihai Gheorghiu. În acelaşi timp, propunerea legislativă conţine o seamă de soluţii ce reclamă amendare, după cum aceasta prezintă carenţe de redactare şi în privinţa acurateţii textului, aflat sub exigenţele unui document parlamentar.



Sintetic, problemele de fond cele mai importante reieşite din dezbaterile în comisie sunt următoarele:



- necesitatea de a delimita precis sfera de reglementare a propunerii legislative: aceasta ar trebui să se refere numai la imobilele cu destinaţie comercială trecute cu titlu în proprietatea statului, situaţia imobilelor cu destinaţie comercială intrate în proprietatea statului fără titlu urmând a fi soluţionată pe cale judecătorească;



- legat de obiectul de reglementare socotim că legea trebuie să prevadă expres actele normative în baza cărora au fost trecute în proprietatea statului imobilele cu destinaţie comercială;



- prevederile articolului 4, care stipulează că de prevederile reglementării propuse urmează să beneficieze şi persoane care au pierdut cetăţenia română, corelate cu cele de la art. 23, care prevede că odată cu dobândirea dreptului de proprietate asupra imobilelor cu destinaţie comercială se dobândeşte şi dreptul de proprietate asupra terenului aferent, generează incompatibilităţi cu dispoziţiile constituţionale (art. 41, alin. 2) şi ale Legii 18/1991 conform cărora cetăţenii străini şi apatrizii nu pot dobândi dreptul de proprietate asupra terenurilor;



- propunerea legislativă nu conţine dispoziţii clare de reglementare a modalităţii de calcul a valorii spaţiului ce nu poate fi restituit şi în baza căror acte normative se va efectua calculul acestei valori.



Un şir de observaţii importante sunt formulate şi în avizul Consiliului legislativ şi ele, în opinia membrilor comisiei, trebuie luate în considerare.

PREŞEDINTE,  

Marţian Dan 
